Luister: Piet Botha se musiekbra's skryf afskeidslied | Netwerk24
Deur AJ Opperman 18 Julie 2019 08:00
'n Groep plaaslike kunstenaars, wat lede van Botha se rockband Jack Hammer insluit, het saam die lied "Borrowed Time" oor afskeid en herinneringe opgeneem.
"Hy het ons almal soveel geleer en dit is ons manier om ook sy dood te verwerk," sê André Kriel, wat die lirieke geskryf het.
"Ek het die musiek al 'n geruime tyd gehad, maar toe ek van Piet se siekte gehoor het, het ek die lirieke begin skryf."
Dit begin soos volg:
Botha is aan pankreaskanker dood. Hy sou Donderdag 64 jaar oud geword het.
Kunstenaars wat aan die projek deelgeneem het, is Jonathan Martin, Tertius du Plessis en Paul van de Waal van Jack Hammer, Kriel en Kobus de Kock van The Black Cat Bones, Arthur en Rudolph Dennis van Akkedis en Gareth Wilson, asook die broers Lanie, Chris en Hein van der Walt. Hulle het die lied in The Wolmer-ateljee in Pretoria opgeneem, waar Botha die meeste van sy albums as deel van Jack Hammer opgeneem het sowel as 'n solokunstenaar.
Botha was onder meer lid van die groep Wildebeest. Hy het later in sy loopbaan eers Afrikaanse musiek begin skryf.
Kriel het Botha se familie van die liedjie se vordering op hoogte gehou.
"Op Piet se spesiale manier het hy ons almal eintlik daarop voorberei dat hy besig was om te sterf, maar al verwag 'n mens so iets, is dit nogtans baie erg wanneer daardie werklikheid inskop. Die rou was nogtans nie minder nie. Jy gebruik maar jou musiek om dinge te verwerk. Ek glo Piet sou hierdie liedjie approve het. Ons is 'n paar bra's wat dit saam verwerk."